123.116 REGOLI DWAR TNAQQIS GĦALL-AĊĊESSIBILITÀ FUQ IL-POST TAX-XOGĦOL L-AVVIŻ LEGALI 428 tal-2010. L-AVVIŻ LEGALI 428 tal-2010. 1. Titolu u bidu fis-seħħ. (1) It-titolu ta’ dawn ir-regoli hu Regoli dwar Tnaqqis għall-Aċċessibilità fil-Post tax-Xogħol. (2) Dawn ir-regoli għandhom jidħlu fis-seħħ mis-sena ta’ stima 2011, fir-rigward ta’ spejjeż magħmula mill-1 ta’ Jannar 2010. Tifsir. 2. F’dawn ir-regoli, kemm il-darba r-rabta tal-kliem ma tkunx teħtieġ xort’oħra- " Kummissjoni " tfisser il-Kummissjoni Nazzjonali Persuni b’Diżabilità; "persuna kwalifikanti " tfisser persuna li tħaddem u li tidħol fi spiża kwalifikanti bil-għan li żżid l-aċċessibilità fuq il-post tax-xogħol għal xi ħadd mill-impjegati tagħha li għandha diżabilità; u " spiża kwalifikanti " tfisser waħda mill-ispejjeż segwenti: (a) spiża ta’ natura kapitali li tikkonsisti f’dan li ġej: (i) l-installazzjoni jew modifikazzjoni ta’ strutturi u, jew tagħmir maħsub biex iżid l-aċċessibilità fil-post tax-xogħol; jew (ii) it-tneħħija ta’ ostakoli arkitettoniċi u fiżiċi; jew (iii) l-akkwist, l-installazzjoni jew il-modifika ta’ tagħmir u apparat għall-persuni b’diżabilità; u (b) spiża magħmula fit-taħriġ ta’ impjegati b’diżabilità għall-fini tat-twettiq tax-xogħol tagħhom. 3. Tnaqqis permess. (1) Fejn persuna kwalifikanti tidħol fi spiża kwalifikanti fis-sena li tiġi qabel is-sena ta’ stima, jingħata tnaqqis ekwivalenti għal 100 % tal-ispiża magħmula li jittieħed kontra d-dħul taxxabbli ta’ dik il-persuna għal dik is-sena ta’ stima. (2) Il-tnaqqis totali mitlub taħt dawn ir-regoli kif imsemmija ma jistax jaqbeż l-għoxrin elf euro (€ 20,000): Iżda, sal-limitu li dak it-tnaqqis ma jkunx jista’ jittieħed kollu kontra d-dħul tal-persuna kwalifikanti għas-sena li fiha l-ispiża tkun saret, għandha tiġi trasferita ’l quddiem u tinqata’ kontra d-dħul għas-snin sussegwenti wara xulxin: Iżda wkoll, fejn il-persuna kwalifikanti hija individwu, sal-limitu li dak it-tnaqqis ma jkunx jista’ jittieħed kollu kontra d-dħul ta’ dak l-individwu jew tal-konjuġi, fejn applikabbli, għas-sena msemmija, għandha tiġi trasferita u tinqata’ kontra d-dħul għas-snin sussegwenti wara xulxin. (3) It-tnaqqis jingħata biss fejn il-persuna kwalifikanti ma tibbenefikax minn xi għajnuna oħra relatata ma’ dik l-ispiża mill-Gvern ta’ Malta jew xi entità oħra. 4. Applikazzjoni. (1) It-tnaqqis provdut b’dawn ir-regoli għandu jingħata biss fejn issir applikazzjoni lill-Kummissjoni, li tipprovdi d-dettalji tal-ispiża b’tali mod hekk kif meħtieġ mill-Kummissjoni, u tali applikazzjoni hija rakkomandata u approvata mill-Kummissjoni. (2) Il-Kummissjoni għandha, wara li tkun rakkomandat u approvat skont is-subregola (1), tissottometti lill-Kummissarju tat-Taxxi Intern id-dettalji tal-applikazzjoni li ġiet approvata, fil-modki f il-Kummissarju jista’ jeħtieġ.